AOT เผย “นิตินัย ศิริสมรรถการ” นั่งตำแหน่งผู้อำนวยการใหญ่มีผลวันนี้
AOT เผย "นิตินัย ศิริสมรรถการ" รับตำแหน่งผู้อำนวยการใหญ่คนใหม่มีผลวันนี้ (20 เม.ย.)
20 เม.ย. 2558

บริษัท ท่าอากาศยานไทย จำกัด (มหาชน) หรือ AOT ระบุว่า ตามที่คณะกรรมการบริษัทมีมติแต่งตั้งนายนิตินัย ศิริสมรรถการ ให้ดำรงตำแหน่งผู้อำนวยการใหญ่ ทอท.โดยมีผลตั้งแต่วันที่ 20 เม.ย. 2558 เป็นต้นไปนั้น ทอท.ได้จัดให้มีการส่งมอบหน้าที่ระหว่างนายนิรันดร์ ธีรนาทสิน กรรมการ ทอท.รักษาการ ผู้อำนวยการใหญ่ และนายนิตินัย ศิริสมรรถการ เรียบร้อยแล้ว
โดยนายนิตินัย ศิริสมรรถการ มีประวัติการทำงานระดับผู้บริหาร คือ เคยดำรงตำแหน่งรองผู้อำนวยการ สถาบันวิจัยนโยบายเศรษฐกิจการคลัง กระทรวงการคลัง ดำรงตำแหน่งกรรมการผู้อำนวยการ สถาบันอนาคตไทยศึกษา และระหว่างเดือนมี.ค. 53 ถึงเดือนต.ค. 54 ได้เคยปฏิบัติงานที่ ทอท.ในตำแหน่งรองกรรมการผู้อำนวยการใหญ่ (สายงานพัฒนาธุรกิจและการตลาด) นอกจากนั้น ยังเคยเป็นผู้เชี่ยวชาญธนาคารโลก ในการให้คำปรึกษาการร่างแผนพัฒนาเศรษฐกิจและสังคมแห่งชาติ สาธารณรัฐประชาธิปไตยประชาชนลาว ผู้เชี่ยวชาญด้านการคลัง United Nation Development Program และเคยร่วมในคณะเจรจาการขอความช่วยเหลือทางการเงินกับกองทุนการเงินระหว่างประเทศ (IMF) อีกด้วย
สำหรับประวัติการศึกษา นายนิตินัย ศิริสมรรถการ จบปริญญาตรีเศรษฐศาสตรบัณฑิต จุฬาลงกรณ์มหาวิทยาลัย จบปริญญาโท Master of Public Administration, University of Southern California ประเทศสหรัฐอเมริกา จบปริญญาเอก Doctor of Philosophy in Economics มลรัฐ Florida ประเทศสหรัฐอเมริกา รวมทั้งยังได้รับประกาศนียบัตรด้านบริหารการเงินจาก University of Southern California ประเทศสหรัฐอเมริกา